b'\n_START_ARTICLE_\nJohn Lydgate\n_START_SECTION_\nTalambuhay\n_START_PARAGRAPH_\nPumasok siya sa monasteryong Benediktino ng Bury St. Edmunds sa edad na labinglima at nagig monghe doon makalipas ang isang taon. Sa kaniyang mga huling panahon sa buhay, nanirahan siya at pinaniniwalaang sumakabilang-buhay habang nasa monasteryong ito.\n_START_SECTION_\nMga tagapagtangkilik\n_START_PARAGRAPH_\nSapagkat mayroon siyang mga adhikaing pampanitikan, hinanap niya at natanggap ang pagkalinga at paghanga sa kaniyang mga gawa mula sa mga korte nina Henry IV, Henry V, at Henry VI ng Inglatera. Kabilang din sa mga tagapagtaguyod niya, kasama ng marami pang iba, ang punung-lungsod at mga Alderman ng London, isang grupo mula sa Katedral ni San Pablo, at Richard de Beauchamp, ika-13 Earl ng Warwick. Subalit si Humphrey, Duke ng Gloucester ang pinakapangunahin niyang patron mula 1422. Noong 1423, ginawa siyang prior ng Hatfield Broad Oak, Essex ngunit madalian ding nagbitiw mula sa tanggapan upang makapagbigay ng panahon sa kaniyang mga pagbibiyahe at pagsusulat.\n_START_SECTION_\nMga ambag na panlarangan\n_START_PARAGRAPH_\nSinasabi ng Talahuluganang Ingles ng Oxford na si Lydgate ang pinakaunang gumamit ng salitang talent o talino na tumutukoy sa likas na kakayahang biyaya. Kabilang sa mga akda ni Lydgate ang Falls of Princes, Troy Book, The Story of Thebes, at The Life of Our Lady. Sinasabing inibig niya sanang idagdag ang The Story of Thebes sa Canterbury Tales ni Chaucer._NEWLINE_Marami siyang naisulat na mga tula, alegorya, pabula at romansa, ngunit ang pinakakilalang gawa niya ay ang mga mas mahahaba at mas nakapagbibigay-aral na Troy Book, Siege of Thebes at ang Fall of Princes. Isang salin ang Troy Book mula sa prosang pasalaysay na nasa Latin ni Guido delle Colonne, ang Historia destructionis Troiae (Kasaysayan ng Pagkawasak ng Troy). Pinaniniwalaan din na si Lydgate ang sumulat ng London Lickpenny, isang akdang satiriko; subalit maraming mga dalubhasa ang tumatanggi sa paniniwalang ito. Isinalin din niya ang mga tula ni William ng Digulleville patungong Ingles.'